南嶽僧仲仁墨畫梅花
作者：華鎮
朝代：宋

paragraphs: 世人畫梅賦丹粉，山僧畫梅勻水墨。
淺籠深染起高低，烟膠翻在瑶華色。
寒枝鱗皴節目老，似戰高風聲淅瀝。
三苞兩朵筆不煩，全開半函如向日。
疏點粉黄危欲動，縱掃香須輕有力。
不待孤根暖氣回，分明寫出春消息。
大空聲色本無有，宮徵青黄隨世識。
達人玄覽徹根源，耳觀目聽縱橫得。
禪家會見此中意，戲弄柔毫移白黑。
佳句殷勤致兩番，深情邂逅高雙璧。
不愁開謝逐東風，全勝當年隴頭驛。